Sommer-OL 1900

Sommer-OL 1900 ble avholdt i Paris, Frankrike. Selv om Hellas ønsket å arrangere samtlige OL, bestemte Den internasjonale olympiske komité (IOK) at lekene skulle holdes forskjellige steder hvert fjerde år. 

De II. olympiske lekene ble arrangert som en del av verdensutstillingen som fant sted i Paris fra 15. april til 12. november. Arrangørene av verdensutstillingen tok full kontroll over sportsarrangementene. IOKs president Pierre de Coubertins innflytelse ble redusert til et minimum og han var forferdet over organiseringen av lekene, som var sterkt preget av uenigheter, tilfeldigheter og kaos. Flere av øvelsene var ikke engang annonsert som en del av de olympiske lekene, men fikk av pressen betegnelser som blant annet «internasjonalt mesterskap», «internasjonale leker», «Paris-mesterskap», «verdensmesterskap» og «Grand Prix de Paris Exposition». Det var derfor også en rekke olympiske mestere som ikke engang ante at de hadde deltatt i olympiske leker. Margaret Abbott, som vant golfturneringen  for kvinner, døde i 1955 uten å vite at hun var USAs aller første kvinnelige olympiske mester. 

Antallet deltakere og hvilke sporter og øvelser som skal regnes som olympiske har siden lekene ble arrangert vært uklar og er fremdeles oppe til diskusjon. I juli 2021 besluttet IOK å endre nasjonalitet på noen av medaljevinnerne og deltakerne i Sommer-OL 1896, Sommer-OL 1900 og Sommer-OL 1904 etter anbefalinger fra olympiahistorikeren Bill Mallon og andre idrettshistorikere fra International Society of Olympic Historians. Det er derimot aldri gjort noe «vedtak» om hvilke sporter eller øvelser som skal regnes som offisielle. Medaljetabeller, resultater, deltakernasjoner og utøveres nasjonalitet er derfor basert på informasjon fra IOKs database, som må regnes som den øverste autoritet i slike spørsmål. Det er derfor ikke umulig at databasen kan endres etter at eventuelle nye opplysninger blir akseptert av IOK. 

Mange øvelser ble også arrangert med meget begrenset deltakelse. Pelota-«turneringen» besto av en kamp mellom et lag fra Spania og et lag fra Frankrike, mens fotball-«turneringen» var to oppvisningskamper der det engelske klubblaget Upton Park FC først spilte mot et sammensatt lag fra Frankrike og så mot et universitetslag fra Belgia. Det ble heller ikke utdelt medaljer i alle øvelsene, men mange av vinnerne fikk pokaler, kunstgjenstander og praktiske nyttegjenstander. Pierre de Coubertin kommenterte senere til venner at «det var et mirakel at den olympiske bevegelse overlevde disse lekene».

Valg av vertsby 
Paris var eneste søker og ble valgt som arrangør av sommerlekene i 1900 ved akklamasjon under den internasjonale olympiske komités 1. sesjon i Paris i Frankrike 24. juni 1894.

Resultater

 Bueskyting
 Cricket
 Fekting
 Fotball
 Friidrett
 Golf
 Hestesport
 Svømming
 Vannpolo
 Krokket
 Pelota
 Polo
 Roing
 Rugby union
 Seiling
 Skyting
 Sykling
 Tautrekking
 Tennis
 Turn

Medaljestatistikk

 Det ble ikke utdelt medaljer i disse lekene, men de beste fikk pokaler eller alternative priser. Medaljestatistikken over er justert etter IOKs beslutning om at fordelingen gull, sølv og bronse som ble innført fra lekene i 1904 også gjelder for lekene i 1896 og 1900. Medaljefordelingen er også justert etter IOKs endringer i 2021 vedrørende nasjonalitet for flere utøvere.

Deltakelse

Deltakerland

Omstridte deltakerland
Ulike kilder oppgir også disse nasjonene som deltakere under Sommer-OL 1900:

  – Adolphe Klingelhoeffer var sønn av en brasiliansk diplomat. Han ble født i Paris, men var brasiliansk statsborger i 1900, og forble det i hvert fall til 1940-tallet, ifølge den franske sportshistorikeren Alain Bouille. Dette ble oppdaget i 2008, og hans deltakelse listeføres vanligvis for Frankrike.
  – Fekteren Carlos de Candamo

Referanser